Începutul de azi al rubricii putea figura și mai sus în această pagină, în rubrica "De la TV adunate", întrucît monumentala zicere de analfabet, comisă la România TV la o oră de maximă audiență, îi aparține unei panarame care se pretinde și chiar se și crede cîntăreț, apărînd neverosimil de des la televiziunile de știri pe care sînt nevoit să le urmăresc, nu că mi-ar fi dragi, ci fiindcă trebuie să fiu informat cu ce se petrece în țară și în lume. Bagabontul în cauză, iată ce a grohăit povestind despre incidentul în care a fost nițel săltat și dus la audieri: "Nu știu ce i-a apucat, că doar TRECUSESE vreo două săptămîni de cînd…". N-are importanță ce "trecusese" și de cînd, pentru că toate poveștile cu băieți aparținînd aceleiași subspecii umane includ droguri, mardeli, sînge, amenințări, adesea macete și topoare, bani negri "fără număr" (și de multe ori avansuri de mii de euro pentru "cîntări" la care bagabonții nu mai ajung vreodată, dar nici nu-i returnează, dovadă fiind recenta reținere a bagabontului cu "voce de aur", numitul Salam!) și neapărat și bagaboante care fac parte din peisajul cotidian al ăstora. Păi, nu tot Salam a fost reținut (dar cum și de ce mă-sa sînt ăștia mereu eliberați nu ne-a explicat nici un deștept de procuror ori milițian, eu bănuiesc că ăștia sînt cei mai mari fani ai bagabonților!) acum vreo două – trei luni după ce fusese acuzat că a bătut soră cu moartea într-un hotel o "escortă" (eu știam că ăstora li se zice altfel, o fi evoluat și terminologia!)? Poveștile lor de viață se termină invariabil cu rețineri și eliberări, iar la știri ni se spune că au fost reținuți "artiștii". Și uite-așa ajunge un nenorocit de infractor să se tînguie pe finalul știrii în care e prezentat drept "artist": "Păi dacă cu Jador faceți așa, atunci cu alții…!". Propun ca Jador ăsta și toate Salamurile și toate Gheboasele să aibă rubrici permanente la RTV, intitulată "Ce face artiștii și ce mai zice ei cît timp e încă liberi". (Foto: WOWBiz)